8ኛው የከተሞች ፎረም ከተሞችን ያቀራረበና ኢንተርፕራይዞችን ያስተዋወቀ እንደነበር ተገለጸ
8ኛው የኢትዮጵያ ከተሞች ፎረም ከተሞችን እርስ በርስ ያቀራረበና የተለያዩ ኢንተርፕረይዞችን ያስተዋወቀ እንደነበር የከተማ ልማትና ኮንስትራክሽን ሚኒስትር አቶ ዣንጥራር አባይ ገለጹ፡፡169 ከተሞች የተሳተፉበትና በጅግጅጋ ከተማ ለስድስት ቀናት ሲካሄድ የቆዬው 8ኛው የከተሞች ፎረም በዛሬው ዕለት ተጠናቋል፡፡በፎረሙ ማጠቃለያ ላይ ንግግር ያደረጉት የከተማ ልማትና ኮንስትራክሽን ሚኒስትር አቶ ዣንጥራር አባይ ሀገሪቱ የጀመረችውን ለውጥ ለማስቀጠል ከተሞችን ለነዋሪዎቹ ምቹ ለማድረግ እየተከናወነ ያለው እንቅስቃሴ ወደ ተጨባጭ ተግባር ሊቀየር እንደሚገባ አሳስበዋል፡፡የከተሞች ሰላም ላይ የራሱ የሆነ አሉታዊ ተጽህኖ እያሳደረ በሚገኘውና ማህበራዊ ሚዲያ የሚለቀቁ ታማኝነት የጎደላቸው መረጃዎች ላይ ጥንቃቄ ሊደረግባቸው እንደሚገባም ሚኒስትሩ ተናግረዋል፡፡የሶማሌ ክልል ምክትል ርዕሰ መስተዳደር አቶ ሙስጠፋ ሙሃመድ በበኩላቸው በ8ኛው የኢትዮጵያ የከተሞች ፎረም መድረክ ጅግጅጋ ከተማ ከሌሎች የሀገሪቱ ከተሞች በርካታ ልምዶችንና ተሞክሮዎችን የወሰደችበት መሆኑን ገልጸዋል፡፡በፎረሙ ላይ የተሻለ አፈፃፀም ላላቸው ኢንተርፕራይዞች፣ ማህበራትና የኮንስትራክሽን ተቋማት የማበረታቻና የእውቅና ሽልማት ተበርክቶላቸዋል፡፡ለ8ኛ ጊዜ የከተሞች ፎረም ያዘጋጀችው ጅግጅጋ ዝግጅቷን ያጠናቀቀች ሲሆን 9ኛውን የከተሞች ፎረም አሶሳ እንድታስተናግድ ተመርጣለች፡፡